Politiet er få og kan komme for sent: Urovekkende og bekymringsfullt, sier ordførere
Flere ordførere er bekymret for hvor raskt politiet kan rykke ut i et av de største politidistriktene. – Når operasjonslederne er bekymret er det grunn til å lytte til det. Det skriver ordfører i Hurdal kommune, Paul Johan Moltzau fra Senterpartiet, til Aftenposten. Torsdag kunne Aftenposten fortelle at operasjonsledere i Øst politidistrikt roper et høyt varsko internt.  Dette får flere ordførere til å reagere. Og til å be om møte med justisminister Emilie Enger Mehl. Moltzau skriver at han har tillit lokalt til at politiet kan sikre tilstrekkelig beredskap, men at de har sett at det omprioriteres fra forbygging. – Det er et samlet ordførerkorps i Akershus som vil be om møte med justisministeren for å belyse våre bekymringer for dette, skriver Moltzau. – Urovekkende – Jeg synes det er urovekkende det som kommer frem i denne saken, sier Kjartan Berland. Han er ordfører for Høyre i Lillestrøm kommune, med 95.000 innbyggere. På Romerike skal det tidvis bare være fire vanlige politipatruljer tilgjengelig. Ordfører Berland understreker at han kun kjenner saken fra Aftenposten. Likevel slår han fast: – Jeg forventer en akutt beredskap som er på plass når det skjer hendelser. Responstiden er helt avgjørende for å sikre trygghet i lokalsamfunnet, sier Berland. Det er flere andre ordførere enig i. Blant annet Arbeiderpartiets ordfører i nabokommunen Aurskog-Høland, Roger Evjen. – Som ordfører er jeg bekymret over redusert beredskap, og hvordan dette går utover også forebyggende arbeid, skriver Evjen. – Hoderystende I Fredrikstad er Arne Sekkelsten ordfører. Han har bakgrunn fra politiet og reagerer på det som fremkommer fra operasjonslederne. – Dette mener jeg er en konsekvens av regjeringens villede politikk, der man blant annet benytter midler til nye lensmannskontorer. De skal for eksempel opprette ett i Rakkestad. Så man høster som man sår, sier Sekkelsten. Samtidig registrerer han at politistudenter ikke får jobb. Og at både politi og kommune ser seg nødt til å kutte i forebygging, som følge av dårlig råd. – Du får en dobbel effekt. Politiets og kommunens forebygging blir redusert, og samtidig blir responsen dårligere. Svaret er å opprette flere kontorer. Det er hoderystende politikk, sier Sekkelsten. I Drøbak, der politiet brukte minst 31 minutter til en eksplosjon i oktober, er Sigbjørn Odden ordfører for Høyre.  – ​Etablering av nye politikontorer er en feil prioritering av politiets ressurser. Dette gir færre politifolk og patruljer i gatene og går utover politiets kapasitet og ressurser til å rykke ut, sier Odden. Sp-ordfører: – Bekymringsfull I Rakkestad kommune i Østfold er Karoline Fjeldstad ordfører. Hun er også partikollega med justisminister Emilie Enger Mehl i Senterpartiet. – Responstiden som det pekes på her, er bekymringsfull, skriver Fjeldstad til Aftenposten. Fjeldstad går imidlertid ikke med på at akutt respons er en motsetning til lokal tilstedeværelse. Rakkestad er et av ti steder hvor regjeringen prioriterer å opprette en ny politistasjon i år. – Et polititjenestested i Rakkestad, hvor man jobber operativt og med forebygging, er derfor en god og riktig prioritering, mener Fjeldstad. Også ordfører- og partikollega Paul Johan Moltzau i Hurdal kommune mener det er riktig å opprette nye politistasjoner. – Dette understøtter SPs ønske om politi nær folk, skriver hhan til Aftenposten. Moltzau legger til at han ser at politiet opplever økonomisk krevende tider,. Før helgen gjorde justisminister Emilie Enger Mehl det klart at regjeringen vil gi 635 millioner til politiet i revidert nasjonalbudsjett. Målet er å opprettholde politibemanningen, slik at den ikke faller ytterligere. Departementet har også satt i gang en gjennomgang for å se på økonomistyringen i politiet.
Flere ordførere uttrykker bekymring for politiets responstid i Øst politidistrikt.  I et internt brev skriver operasjonsledere i Øst politidistrikt at det tidvis er færre politipatruljer tilgjengelige enn på terrordagen 22. Juli 2011.  Flere forventer akutt beredskap, men det er uenighet om prioritering av ressurser til nye politikontorer.